Pia fra Broager åbner ALL RETRO SHOP
på Gråstenvej 32 i Felsted

Der er blevet færre og færre butikker i Felsted gennem årene - men lørdag den 30. september kommer en ny til.
Det er den 40-årige Pia Teichert fra Broager, der forsøger at "vende udviklingen" i en by, der for blot en halv snes år siden rummede et anseligt antal butikker.
Pia åbner All Retro Shop på Gråstenvej 32, der tidligere ejedes af sadelmager Nis Chr. Roost. Han solgte møbler og tæpper fra butikken. 
For Pia er der tale om et deltidsjob, idet hun er beskæftiget i detailbranchen. Hun får dog råd og dåd af ægtefællen, Pia har lejet butikken på Gråstenvej 32.
- Det er mest ting fra 50erne, 60erne og 70erne, der efterspørges, men også de gængse antikviteter. Og det er ingen hemmelighed, at møbler i teaktræ er det store hit i branchen i øjeblikket.
- Uden hjælp fra resten af familien - min mand og vore fire børn - kunne det ikke gå, men Morten har virkelig givet mig blod på tanden - og jeg elsker at handle med folk, fortæller Pia.
Pia kommer ikke til at ligge på den lade side, da hun i forvejen driver en all retro shop på Møllegade 23 i Broager. Mange af varerne kommer fra dødsboer og opkøb af større varepartier.
De endelige åbningstider på Gråstenvej i Felsted er endnu ikke fastlagt, men det er de to åbningsdage til gengæld: Lørdag den 30. september fra kl. 10 til 16 og søndag den 1. oktober fra kl. 12 til 16.
Og her inviteres gæsterne på kaffe og kage. Interesserede kan orientere sig om åbningstider i butikkens vinduer.
Pia kommer i kontakt med mange kunder på bl.a. Facebook, Instagram og opkøber fra nær og fjern.
- Jeg glæder mig helt vildt til at komme i gang i Felsted, og mange fra byen har allerede budt mig velkommen. De glæder sig over, at der sker lidt positivt i bybilledet, slutter Pia Teichert.